**Introducció**

Scala Terrae és una proposta de creació que s’ha realitzat de manera respectuosa amb els ritmes del lloc i que s’ha portat a terme al llarg de quatre anys. Aquest treball té el seu orígen en una invitació de l’Associació Comissariat per formar part de la proposta Priorat en Persona Arts Visuals. Una proposta que, inspirant-se en el projecte Priorat en Persona, diccionari literari del Priorat, convida artistes per crear una relació i una interpretació d’algún element del territori, acompanyat per un adalil local. En aquest cas, l’adalil que ha acompanyat la proposta ha estat Montserrat Domingo, monja i anacoreta de la Serra de Montsant que m’ha acompanyat en tots els moments del procés i ha estat un suport incondicional.

El treball fins arribar a concretar Scala Terrae, s’ha desenvolupat en dues parts diferenciades. Una primera correspon a la part invisible, soterrada i subtil. La part que ha implicat conèixer, caminar, sentir, escoltar, percebre i entrar. La que ha permès entrar a poc a poc en diàleg amb el lloc i la que finalment ha donat forma, al final del procés, a una altra part més visible, material i subjecta a un determinat espai i temps.

Penso que el procés de conèixer el lloc d’una manera respectuosa i sensible possibilita també aquest de sentir-se. Perquè els Llocs no son simples receptacles per als humans, sinó espais vius, punts d’encontre que contenen passats i presents on hi conviuen infinites qualitats i matisos.

Treballar amb els Llocs implica ser en l’invisible necessari perquè posteriorment el visible que n’emergeixi tingui un sentit. Sense el treball invisible, el visible en aquest cas no aniria més enllà d’una sèrie d’elements col·locats en un espai determinat. Sense el treball de fons, el visible pren una connotació decorativa i el Lloc molt probablement no se’n sent.

La proposta que he creat amb Scala Terrae forma part d’un treball més ampli de cerca i coneixement centrat en els Llocs i les persones. Aquest tipus de treball creatiu, no se centra en realitzar peces, ni obres determinades, sinó en sentir el lloc sent-hi, a través del lloc mateix i de les persones que hi viuen. En aquest tipus de creació, el procés és essencial per anar dialogant i creant sentits. Un procés que implica parlar del lloc, al lloc, pensar-lo, sentir-lo, per anar treballant des d’aquest espai, en un principi difós, una presència i una possibilitat. Així, començo creant amb un espai que sento, percebo, camino i penso.

D’aquesta manera, posteriorment n’emergeix la part visible, la que veiem, la que és aquí. Aquesta part consta de tres elements característics del lloc que s’han reinterpretat i situat en diferents espais del recinte de la Cartoixa. Un arc que es capgira, una escala que baixa i una gamma cromàtica feta amb plantes locals, que esdeven elles mateixes veu. Tres elements (una escala, un arc i una gamma cromàtica) aparentment estàtics, que s’han treballat amb una intenció de moviment perquè moguin, remoguin i es moguin.

Els elements visibles que es troben integrats temporalment al recinte, son una frontissa, un punt intermedi entre la profunditat del Lloc i nosaltres. Aquests elements son pensats tan per a l’un com per als altres, Lloc i persones. Son petits punts que no pretenen atraure ni cridar l’atenció, no pretenen ser obres d’art en un sentit museístic, sinó elements de condició modesta que contribueixen a mantenir (tan per a l’espai com per a nosaltres) un present continu, un punt d’encontre. Un moviment fluït.